
„КОМПЛЕКСЕН ОНКОЛОГИЧЕН ЦЕНТЪР – БУРГАС” ЕООД
Сертифициран по ISO 9001-2015

Сертифициран по БДС ISO 45001-2018      
Регистриран като Администратор на лични данни

ДО

ОБЩИНСКИ СЪВЕТ                             Изх. № 257 / 10.02.2026 г.
БУРГАС

ДОКЛАДНА ЗАПИСКА
от проф. д-р Христо Стоянов Бозов,  
управител на  „Комплексен онкологичен център-Бургас" ЕООД
ОТНОСНО: Закупуване на автоматизирана система за имунохистохимични  

                  проби за Отделение по клинична патология  
                  към „КОЦ–Бургас” ЕООД

УВАЖАЕМИ ОБЩИНСКИ СЪВЕТНИЦИ,

       Във връзка с нарастване обема на работа и изискванията към диагностиката на онкологични пациенти, Отделението по клинична патология се нуждае от закупуване на автоматизирана система за имунохистохимични проби. 
        Отделението по клинична патология е едно от малкото звена на специализирани болници в страната без налична автоматизирана система за имунохистохимични (ИХХ) оцветявания, които са задължителни по изискванията на клиничните пътеки за голям брой заболявания, за пълна диагностична яснота и имат решаващо място за определяне на правилно оперативно и терапевтично поведение за пациентите.

Ръчният метод на работа е остарял и неприет като стандарт за изработване на ИХХ проби поради  редица недостатъци – риск от човешка грешка, ограничение в броя препарати изработени за 1 работен ден, излагане на персонала на вредното въздействие на използваните реактиви.
           Освен ползи за качеството на диагностиката, автоматизираният метод има и ефект върху стойността на процесите.
Въвеждането на автоматизирана система за ИХХ ще намали разходите на болницата за технологичния процес и съответно ще увеличи приходите за лечебното заведение. 

1. Съкращаване времето за обработка на препаратите. Това води както до повишаване качеството на обслужване на пациента, така и до възможността за обработка на значително повече препарати на ден и респективно повече приходи на болницата както и изпълняване на нарастващите изисквания по медицинските стандарти.

2. Спестяване на работно време и труд.

3. Стандартизиране и оптимизиране на работния процес и минимизиране на възможността за човешка грешка и повторения, което ще намалява разходите за консумативи.

4. Повишаване качеството на препаратите, респективно улесняване  микроскопското изследване и намаляване възможността за грешка.

5. Повишаване нивото на квалификация на персонала

6. Подобряване на условията и безопасността на труда в лабораторията.

7. Морфологична диагноза не може да бъде оспорена и повторни консултации в други лаборатории няма да резултират в промяна на диагнозата, както и претенции от страна на пациента за нанесени вреди.

8. Възможност за изработване на допълнителни изследвания, голяма част от тях срещу допълнително заплащане и генериране на приходи за лечебното заведение.
Ползи относно разходите за труд и работна заплата

AS Link 48 система е напълно автоматизирана и за нейното обслужване е необходим 1 лаборант, като от него се изисква единствено зареждане и разтоварване на апарата. Времето, което той ще използва за ИХХ ще бъде не повече от 20% от работното време. 
През останалата част от работния ден лаборантът може да бъде натоварен с други дейности в отделението, а втория лаборант, който е зает в настоящия момент със същата дейност, може да бъде пренасочен за извършване на други дейности в звеното, където има  нужда.

От изложените по-горе ползи при въвеждане на автоматизираната система за ИХХ и опита на отделението при ръчния начин на обработка се налага извода, че е крайно необходимо автоматизирането и модернизирането на този процес.

         Предвид гореизложеното, потърсихме и получихме информационна оферта (Приложение  1). Тя е за 50 000,00 евро без ДДС.
         Имайки предвид тези обстоятелства, се обръщам към собственика на „КОЦ- Бургас” ЕООД - Община Бургас, Общински съвет – Бургас с молба да бъде одобрено провеждане на обществена поръчка за закупуване на автоматизирана система за имунохистохимични  проби за Отделение по клинична патология. 
             Съгласно разпоредбата на чл.12, ал.1, т.9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, Общински съвет – Бургас, упражнявайки правата на едноличния собственик на капитала на дружеството (принципала Община Бургас), следва да даде съгласие за закупуване на посочения дълготраен материален актив.

    При даване на съгласие, управителят на „Комплексен онкологичен център-Бургас” ЕООД, представляващ лечебното заведение и в качеството си на Публичен възложител съгласно чл.5, ал.2, т.16 от ЗОП и стойностните прагове, посочени в чл.20, ал.1, т.1, буква „б” - ще вземе решение за откриване процедура по  чл. 18, ал. 1, т. 1 от ЗОП за възлагане на обществена поръчка, с предмет: доставката на гореописания дълготраен материал актив. 

             Предвид гореизложеното, на основание чл.21, ал.1, т.23 и ал.2 от Закона за местното самоуправление и местната администрация, във връзка с чл.12, ал.1, т.9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам 
             Общински съвет - Бургас да вземе следното
Р Е Ш Е Н И Е:
           1.  Дава съгласие „Комплексен онкологичен център-Бургас” ЕООД да закупи със собствени средства автоматизирана система за имунохистохимични  проби за Отделение по клинична патология  
 с приблизителна стойност 50 000 евро без ДДС. 

            2. С оглед своевременно стартиране на процедура по реда на Закона за обществените поръчки, с възложител „Комплексен онкологичен център-Бургас” ЕООД,  на основание чл.60, ал.1 от Административно-процесуалния кодекс, допуска предварително изпълнение на решението по т.1.
                                                             С УВАЖЕНИЕ:
                                     УПРАВИТЕЛ НА 

                                            „КОЦ-БУРГАС” ЕООД:

…….................................
(проф. д-р Христо Бозов)

